tartuNLP/wikipedia-smugri-20251201 huggingface dataset:
Corinne Suter

Corinne Suter (sündinud 28. septembril 1994 Schwyzis) on Šveitsi mäesuusataja.
Ta on olümpiavõitja ja kahekordne juunioride maailmameister.
Tema esimesed täiskasvanute tiitlivõistlused olid 2017. aasta maailmameistrivõistlused Sankt Moritzis, kus ta sai ülisuurslaalomis 12. ja kiirlaskumises 18. koha.
2018. aasta taliolümpiamängudel Pyeongchangis oli ta kiirlaskumises kuues ja ülisuurslaalomis 17.
2019. aasta maailmameistrivõistlustel Åres võitis ta medali mõlemal alal: ülisuurslaalomis hõbeda ja kiirlaskumises pronksi. 
Maailma karikasarjas tegi Suter debüüdi 2011. aasta novembris. Esimese poodiumikoha sai ta 23. veebruaril 2019 Crans-Montanas kiirlaskumises.
Stephanie Venier

Stephanie Venier (sündinud 19. detsembril 1993 Innsbruckis) on Austria mäesuusataja, kes on spetsialiseerinud kiirsuusaaladele.
2013. aastal tuli ta ülisuurslaalomis juunioride maailmameistriks.
Tema esimesed täiskasvanute tiitlivõistlused olid 2017. aasta maailmameistrivõistlused Sankt Moritzis, kus ta võitis kiirlaskumises hõbemedali, ülisuurslaalomis oli ta seitsmes ja Alpi kahevõistluses 17.
2018. aasta taliolümpiamängudel Pyeongchangis osales ta vaid kiirlaskumises, kus oli sunnitud katkestama.
2019. aasta maailmameistrivõistlustel Åres jäi ta kiirlaskumises esimesena medalita; pronksmedalist jäi teda lahutama vaid neli sajandikku. Ülisuurslaalomis ta katkestas.
Maailma karikasarjas tegi Venier debüüdi 2013. aasta jaanuaris. Esimese poodiumikoha sai ta 2017. aasta jaanuaris Garmisch-Partenkirchenis ülisuurslaalomis, kus oli teine. Esimese etapivõidu sai ta seal samas kaks aastat hiljem kiirlaskumises.
Saavutused.
Maailma karikasarjas.
Stephanie Venier on osalenud () 82 MK-etapil ja jõudnud poodiumile neli korda, neist ühe etapi on ta võitnud.
Ramon Zenhäusern

Ramon Zenhäusern (sündinud 4. mail 1992 Bürchenis) on Šveitsi mäesuusataja, kelle põhialaks on slaalom.
Tema esimesed tiitlivõistlused olid 2013. aasta maailmameistrivõistlused Schladmingis, kus ta oli sunnitud slaalomis katkestama.
2014. aasta taliolümpiamängudel Sotšis sai ta slaalomis 19. koha.
2017. aasta maailmameistrivõistlustel Sankt Moritzis ei saanud ta slaalomis taas tulemust kirja, kuid võitis aasta hiljem 2018. aasta taliolümpiamängudel samal alal hõbemedali. 2018. aasta mängudel võitis ta lisaks kuldmedali võistkonnavõistluses.
2019. aasta maailmameistrivõistlustel Åres sai ta slaalomis viienda koha ja võitis võistkonnavõistluses kuldmedali.
Maailma karikasarjas tegi Zenhäusern debüüdi 2012. aasta novembris. Esimese poodiumikoha ja ühtlasi esimese etapivõidu sai ta 2018. aasta jaanuaris Stockholmis paralleelslaalomis.
Saavutused.
Maailma karikasarjas.
Ramon Zenhäusern on osalenud () 65 MK-etapil ja jõudnud poodiumile viis korda, neist kolm etappi on ta võitnud.
Vao soo

Vao soo on soo Järva maakonnas Järva vallas Vao küla lähedal. Soo jääb Endla looduskaitsealale. 
Soo piirneb lõunas Udeva rabaga. Soos voolab Oostriku jõgi.
Vang (perekonnanimi)

Vang on perekonnanimi.
Eestis sellise perekonnanimega inimesi ei ela või on neid vähem kui 5.
Healdtown

Healdtown on asula Lõuna-Aafrika Vabariigis Ida-Kapimaa provintsis Amathole ringkonnas Raymond Mhlaba vallas.
Healdtown on saanud alguse 1853. aastal rajatud misjonijaamast.
Lõuna-Aafrika Vabariigi 2011. aasta rahvaloenduse andmetel oli Healdtowni elanikest mustanahalisi aafriklasi 100,0%. Koosa keelt pidas emakeeleks 98,19% inimesi, inglise keelt 0,90%, viipekeelt 0,30% ja tsvana keelt 0,30%.
Vanemuine (laev, 1936)

Vanemuine (varasema nimega Albatros V) on Meremuuseumi kahemastiline purjekas. 
Jahi tellis Julius Springer laevatehasest Abeking &amp; Rasmussen Schiffs- und Yachtwerft AG, kere nr 3007, mis valmis 1936 ning sai nimeks "Albatros V".
Valgejärve raba

Valgejärve raba (ka "Selgküla raba") on raba Harju maakonnas Saue vallas. Raba jääb Valgejärve maastikukaitsealale.
Hinnakujundus

Hinnakujundus on protsess, kus ettevõte kujundab hinna, millega ta on valmis oma tooteid ja teenuseid müüma. Õige lähenemisviis hinnakujundusele suurendab klientide arvu ja rahulolu. Samuti on hinnakujundus oluline konkurentsitingimuste kujundamisel ja konkurentsieelise loomisel. 
Tootele või teenusele hinna määramine on üks olulisemaid otsuseid, mida ettevõte langetab. Hinna määramisel arvestatakse toote või teenuse omahinda, tootmiskulusid, toote kvaliteeti, turutingimusi ja turupositsiooni ning konkurentsi. Hinnakujundusel on otsene mõju ettevõtte kasumlikkusele.
Alustavatel ettevõtetel on võimalus määrata kaupadele madalamad hinnad, et suurendada klientuuri, ja hoida need seni stabiilsena, kuni on kindel, et kliendid on võimelised toote või teenuse eest kõrgemat hinda maksma. Hinnakujundus on üks neljast turundusmeetmestiku põhielemendist, ülejäänud kolm on toode, reklaam ja koht. Hinnakujundus on turundusvaldkonnas kõige olulisem, kuna seda kasutatakse otsuste langetamisel ja turuolukorra hindamisel. Tarbija nõudlus väljendub tema valmisolekus ja võimelisuses toodet või teenust osta. Ettevõtte välisteks hinnakujunduse teguriteks on turunõudlus, tarbija ootused toote või teenuse suhtes, konkurents, turustuskanali nõuded ja majanduslik olukord.
Hinnakujunduse strateegiad.
Hinnastrateegia töötatakse välja kooskõlas organisatsiooni väärtustega, mille eesmärk on pakkuda hinnakujundajate jaoks juhiseid ja tagada, et hinnastrateegia on kooskõlas turundusplaaniga. Kaupade või teenuste tegelik hind sõltub muutuvatest tingimustest.
Üldiselt on hinnakujunduses 6 strateegiat:
Idrissa Gueye

Idrissa Gana Gueye (sündinud 26. septembril 1989 Dakaris) on Senegali jalgpallur, kes mängib kaitsva poolkaitsjana Inglismaa kõrgliigaklubis Everton ja Senegali jalgpallikoondises.
Ta alustas karjääri kodumaal klubis Diambars FC. 2008. aastal liitus ta Prantsusmaa klubiga Lille. Klubi põhimeeskonnas tegi debüüdi hooajal 2010–11, mil tuli Lille'iga Prantsusmaa meistriks. Alates järgmisest hooajast kuulus ta Lille'i põhikoosseisu.
2015. aastal suundus ta Inglismaale, liitudes sealse kõrgliigaklubiga Aston Villa. Üleminekusumma oli 9 miljonit naelsterlingit. Ta mängis klubis ainult hooajal 2015–16, mil Aston Villa jäi liigas konkurentsitult viimaseks ja langes esiliigasse.
2016. aasta augustis sõlmis ta nelja-aastase lepingu Inglismaa kõrgliigaklubiga Evertoniga. 25. veebruaril 2017 lõi ta mängus Sunderlandi vastu oma esimese värava Inglismaa kõrgliigas. 2019. aasta juulis naasis ta Prantsusmaa kõrgliigasse, liitudes Paris Saint-Germainiga.
2022. aastal liitus Gueye taas Evertoniga, kellega sõlmis kaheaastase lepingu.
Senegali jalgpallikoondises tegi Gueye debüüdi 2011. aastal. Koondisekarjääri esimese värava lõi ta 10. juunil 2017 mängus Ekvatoriaal-Guinea vastu. Ta on kuulunud Senegali koondisse 2018. aasta maailmameistrivõistlustel ning neljadel Aafrika rahvaste karikavõistlustel. 2019. aasta Aafrika rahvaste karikavõistlustel võitis ta koondisega hõbemedali ja ta valiti turniiri sümboolsesse koosseisu. 2022. aastal tuli ta Senegali koondisega Aafrika meistriks. Lisaks kuulus ta 2012. aasta suveolümpiamängudel Senegali olümpiavõistkonda.
Séamus Coleman

Séamus Coleman (sündinud 11. oktoobril 1988 Killybegsis) on Iirimaa jalgpallur, kes mängib paremkaitsjana Premier League'i klubis Everton ja on Iirimaa jalgpallikoondise kapten.
Enne jalgpalli juurde asumist mängis ta gaeli jalgpalli. Jalgpallurikarjääri alustas ta kodumaal Sligo Roversis.
2009. aastal liitus ta Evertoniga. Esimese hooaja Inglismaal mängis ta põhiliselt laenul esiliiga klubis Blackpool, aidates klubil kindlustada pääs Inglismaa kõrgliigasse. Evertoni põhikoosseisu on ta kuulunud alates hooajast 2010–11. 2014. aastal valiti ta Evertoni aasta mängijaks. Hooajal 2013–14 valiti ta Premier League'i hooaja sümboolsesse koosseisu.
Iirimaa jalgpallikoondises tegi Coleman debüüdi 8. veebruaril 2011 mängus Walesi vastu. Koondisekarjääri esimese värava lõi ta 6. oktoobril 2016 MM-i valikmängus Gruusia vastu. Ta kuulus Iirimaa koondisse 2016. aasta Euroopa meistrivõistlustel. Pärast seda, kui Robbie Keane koondisekarjääri lõpetas, sai Coleman 2016. aasta septembris koondise kapteniks.
Youri Tielemans

Youri Marion A. Tielemans (sündinud 7. mail 1997 Sint-Pieters-Leeuw's) on Belgia jalgpallur, kes mängib poolkaitsjana Premier League'i klubis Aston Villa ja Belgia jalgpallikoondises.
Ta alustas klubikarjääri kodumaal Anderlechtis, mille noorteakadeemiaga liitus ta 2002. aastal. 16-aastaselt sõlmis ta kluiga esimese profilepingu. 2013. aastal debüteeris ta klubi põhimeeskonnas. 2. oktoobril 2013 sai ta 16 aasta ja 148 päeva vanuselt kõige nooremaks Belgia mängijaks, kes on UEFA Meistrite Liigas mänginud. Hooaegadel 2013–14 ja 2016–17 tuli ta Anderlechtiga Belgia meistriks. Hooaegadel 2013–14 ja 2014–15 valiti ta Belgia parimaks nooreks jalgpalluriks. Hooajal 2016–17 lõi ta liigas 13 väravat ja valiti ta kogu liiga parimaks mängijaks.
2017. aasta mais sõlmis ta viieaastase lepingu valitseva Prantsusmaa meistriga AS Monacoga. Üleminekusumma oli umbes 25 miljonit eurot.
Hooaja 2018–19 teises pooles suundus ta Monacost laenule Leicester Citysse. 2019. aasta juulis sõlmis ta Leicester Cityga püsilepingu. Üleminekusumma Monacost oli 40 miljonit eurot, mis oli Leicester City ajaloo suurim ost. 2021. aasta mais võitis Leicester City Tielemansi väravast klubi ajaloos esimest korda Inglismaa karikavõistluste finaali, kui Chelsea alistati tulemusega 1:0. 2021. aastal valiti Tielemans Leicester City aasta mängijaks.
Belgia jalgpallikoondises tegi Tielemans debüüdi 9. novembril 2016 sõprusmängus Hollandi vastu. Koondisekarjääri esimese värava lõi ta 21. märtsil 2019 EM-i valikmängus Venemaa vastu. Ta kuulus Belgia koondisse 2018. aasta maailmameistrivõistlustel ja 2021. aasta Euroopa meistrivõistlustel.
Tondijutt

Tondijutt (ingl "ghost story") on etnoõudusulme alamžanr, mis hõlmab lugusid, mille tegelaskonna moodustavad üleloomulikud või psühhootilised, nt tondid, kollid, kummitused, fantoomid, luupainajad. 
Tondijuttudes on tontidele antud kõiketeadja või prohveti roll. Nad tegutsevad sõnumitoojate ja hoiatajatena, sageli ka painajate, hirmutajate ja kättemaksjatena. Tondijuttude tondid käituvad maniakaalselt-sunduslikult ning nad ei suuda programmeeritud mustrist kõrvale kalduda. Nad käivitavad närvekõditava sündmuste ahela, edastades autori sõnumit ja täites sageli pedagoogilist rolli.
Davy Pröpper

David Petrus Wenceslaus Henri Pröpper (sündinud 2. septembril 1991 Arnhemis) on endine Hollandi jalgpallur (keskpoolkaitsja ja ründav poolkaitsja).
Ta alustas klubikarjääri kodumaal Vitesses, mille noorteakadeemiaga liitus ta 2004. aastal. Klubi põhimeeskonnas debüteeris ta Hollandi kõrgliigas 2010. aastal.
2015. aastal liitus ta PSV Eindhoveniga. Hooajal 2015–16 tuli ta klubiga Hollandi meistriks. Samal hooajal lõi ta Hollandi liigas kümme väravat.
2017. aasta augustis liitus ta äsja Inglismaa kõrgliigasse tõusnud Brighton &amp; Hove Albioniga, kellega sõlmis nelja-aastase lepingu. Inglismaa kõrgliigas lõi ta esimese värava 26. veebruaril 2019 mängus Leicester City vastu.
2021. aasta juunis naasis Pröpper PSV Eindhoveni. 
Hollandi jalgpallikoondises tegi Pröpper debüüdi 5. juunil 2015 sõprusmängus USA vastu. Koondisekarjääri kaks esimest väravat lõi ta 3. septembril 2017 MM-i valikmängus Bulgaaria vastu. Aastatel 2015–2019 mängis ta Hollandi koondises kokku 19 korda ja lõi kolm väravat.
2022. aasta jaanuaris teatas ta jalgpallurikarjääri lõpetamisest.
Akmeņdziras

Akmeņdziras on küla ("ciems") Lätis Ventspilsi piirkonnas Tārgale valla põhjaosas. Akmeņdziras jääb valla keskusest Tārgalest 22, piirkonna keskusest Ventspilsist 17,9 ja Riiast 192,5 kilomeetri kaugusele. Külas asub Akmeņdzirase bussipeatus. Aastal 2018 oli külas 15 elaniku, aastal 2025 oli elanikke 48.
Burtnieki (Tārgale vald)

Burtnieki on küla ("mazciems") Lätis Ventspilsi piirkonnas Tārgale valla lõunaosas. Burtnieki jääb valla keskusest Tārgalest 2,1, piirkonna keskusest Ventspilsist 9,8 ja Riiast 192,8 kilomeetri kaugusele. Külas asub Burtnieki bussipeatus.
Küla asub Venta jõe vasakul kaldal. Seal kasvav raagremmelgas ümbermõõduga 4.1 m on looduskaitse all.
Būšnieki

Būšnieki on küla ("ciems") Lätis Ventspilsi piirkonna Tārgale valla lääneosas. Būšnieki jääb valla keskusest Tārgalest 17, piirkonna keskusest Ventspilsist 13 ja Riiast 187,65 kilomeetri kaugusele. Külas asub Būšnieki bussipeatus.
Küla asub Klāņi-Būšnieki kanali ääres Būšnieki järve kaldal.
Aastal 2018 oli külas 27 elanikku, aastal 2025 oli elanikke 40.
Šalinskoje

Šalinskoje on küla Venemaal Krasnojarski krais, Manski rajooni ja Šalinski külanõukogu keskus.
Šalinskoje on asutatud 17. sajandi keskel.
Kameelkop

Kameelkop on asula Lõuna-Aafrika Vabariigis Limpopo provintsis Capricorni ringkonnas Aganangi vallas.
Lõuna-Aafrika Vabariigi 2011. aasta rahvaloenduse andmetel oli Kameelkopi elanikest mustanahalisi aafriklasi 99,91% ja teisi 0,09%. Pedi keelt pidas emakeeleks 98,55% inimesi ja suulu keelt 0,51%.
Elkšķene

Elkšķene on küla ("mazciems") Lätis Ventspilsi piirkonna Tārgale valla lõunaosas. Elkšķene jääb valla keskusest Tārgalest 8,8, piirkonna keskusest Ventspilsist 17,2 ja Riiast 179,6 kilomeetri kaugusele. Seal asuvad Elkšķene raudteejaam ja Mežarāji, Krasti ning Elkšķene bussipeatused.
Küla asub Elkšķene jõe kaldal.
Chuniespoort

Chuniespoort on asula Lõuna-Aafrika Vabariigis Limpopo provintsis Capricorni ringkonnas, Lepelle-Nkumpi valla halduskeskus.
Lõuna-Aafrika Vabariigi 2011. aasta rahvaloenduse andmetel oli Chuniespoorti elanikest mustanahalisi aafriklasi 100,0%. Pedi keelt pidas emakeeleks 92,45% inimesi, tsonga keelt 4,64% ja suulu keelt 1,02%.
Javier Manquillo

Javier Manquillo Gaitán (sündinud 5. mail 1994 Madridis) on Hispaania jalgpallur, kes mängib paremkaitsjana Hispaania kõrgliigaklubis Celta de Vigo.
Ta alustas klubikarjääri kodulinnas Madridi Atléticos, mille noorteakadeemiaga liitus ta 2007. aastal. Hispaania kõrgliigas tegi ta debüüdi hooajal 2012–13. Madrid Atléticos tal põhikoosseisu murda ei õnnestunud ning ta veetis järgmised hooajad laenul: 2014–15 mängis ta Liverpoolis, 2015–16 Prantsusmaa kõrgliigas Marseille Olympique'is ja 2016–17 Sunderlandis. 21. mail 2017 lõi ta liigamängus Chelsea vastu oma klubikarjääri esimese värava.
2017. aasta juulis sõlmis ta kolmeaastase lepingu Inglismaa kõrgliigaklubiga Newcastle United.. 2020. aasta juunis sõlmis ta klubiga uue, kuni 2024. aastani kehtiva lepingu. Pärast seda, kui Newcastle Unitediga liitus Inglismaa koondise paremkaitsja Kieran Trippier, sai Manquillo meeskonnas oluliselt vähem mänguaega. Ainsa värava lõi ta Newcastle Unitedi meeskonnas 11. septembril 2021 Inglismaa kõrgliiga mängus Manchester Unitedi vastu.
2024. aasta jaanuaris sõlmis ta pooleteise aasta pikkuse lepingu Celta de Vigoga.
Aastatel 2009–2015 mängis Manquillo Inglismaa noortekoondistes. 2012. aastal tuli ta Hispaania kuni 19-aastaste koondisega Eestis peetud turniiril Euroopa kuni 19-aastaste meistriks.
Jaunupe

Jaunupe on küla ("ciems") Lätis Ventspilsi piirkonnas Tārgale valla põhjaosas. Jaunupe jääb valla keskusest Tārgalest 26,8, piirkonna keskusest Ventspilsist 22,7 ja Riiast 197,4 kilomeetri kaugusele.
Küla asub paigas, kus Jaunupe jõgi Läänemerre voolab. Sealne sanglepp ümbermõõduga 3.06 m on looduskaitse all.
Aastal 2018 oli külas 7 elanikku, aastal 2025 oli elanikke 5.
Holsteini hobune

Holsteini hobune (saksa keeles Holsteiner) on soojavereline hobusetõug, mis on pärit Saksamaa põhjaosast, Schleswig-Holsteini piirkonnast. See on üks vanimaid dokumenteeritud soojaverelisi hobusetõuge Euroopas. Algselt kasvatati neid töö- ja sõjaväehobustena, kuid 20. sajandist alates on keskendutud sportlike omaduste arendamisele. Tänapäeval hinnatakse holsteinereid eelkõige takistussõidus, koolisõidus ja kolmevõistluses.
Iseloom ja välimus.
Holsteini hobune on iseloomult rahulik, koostööaldis ja hea töötahteline. Tõu tüüpilised esindajad on tasakaalustatud proportsioonidega, tugeva ja lihaselise kehaehitusega. Turjakõrgus jääb vahemikku 163–173 cm. Liikumine on ulatuslik ja elastne, sobides hästi spordialadeks, kus hinnatakse liikumise kvaliteeti.
Värvuselt on holsteini hobused enamasti hallid või kõrvid, kuid esineb ka teisi värvusi. Pinto-värvus ei ole tõus lubatud.
Ajalugu.
Holsteini hobusetõu kujunemine ulatub 13. sajandisse, mil Schleswig-Holsteini piirkonnas alustati sihipärast aretust eesmärgiga luua tugeva kehaehituse ja hea vastupidavusega tööloom. Tõu varajases arengus kasutati kohalikke hobuseid, keda ristati andaluusia, napoli ja idamaade tõugudega, et parandada nende välimikku ja tööomadusi. 15. sajandi lõpus asutati Holsteinis riiklik tõuosakond, mille ülesandeks oli hobusekasvatuse korraldamine ja aretustöö kvaliteedi tagamine. Alates 17. sajandist kaasati aretusse araabia ja hispaania hobuseid. 18. ja 19. sajandil lisandusid inglise täisverelised hobused ning teised tõud, nagu anglo-normannid, anglo-araablased, hannoveri, jorkširi tõllahobused ja cleveland bay hobused. Need ristamised muutsid holsteini hobuse mitmekülgseks – sobivaks nii tööks kui ka ratsutamiseks ja spordiks.
Aretus.
Holsteini hobuse aretuses on olulisel kohal emaliinid. 19. sajandi alguses määratleti iga dokumenteerimata põlvnemisega mära uue liini alusmäraks. Tänapäeval pärineb aretuspopulatsioon kaheksalt asutajamäralt. 
Tõu esindajatel on üldiselt hea tervis ja vastupidavus. Siiski on täheldatud mõningaid geneetilisi haigusi, millest üks olulisemaid on niinimetatud hapra varssa sündroom ("fragile foal syndrome"). Uuringud on näidanud, et kuigi haigus on murettekitav, esineb selle põhjustav mutatsioon holsteini hobustel siiski harvemini kui teistel soojaverelistel tõugudel. 
Aretustöös on domineerinud vähesed isaliinid, mis on viinud geneetilise varieeruvuse vähenemiseni. Seetõttu pööratakse tänapäeval üha enam tähelepanu populatsiooni geneetilise mitmekesisuse säilitamisele.
Johanna

Johanna on naisenimi.
2018. aasta seisuga oli see Eestis populaarsuselt 186. naisenimi. 1. jaanuari 2018 seisuga oli Eestis eesnimi Johanna 1008 naisel.
2025. aasta 1. jaanuari seisuga oli Eestis eesnimi Johanna 1164 naisel. Joanna oli populaarsuselt 162. naisenimi.
Juta

Juta on naisenimi.
2018. aasta seisuga oli see Eestis populaarsuselt 126. naisenimi. 1. jaanuari 2018 seisuga oli Eestis eesnimi Juta 1487 naisel.
1. jaanuari 2019 seisuga oli Eestis eesnimi Juta 1434 naisel. Juta oli Eestis levikult 132. naisenimi.
Kõige populaarsem oli eesnimi Juta üle 85-aastaste vanuserühmas, kus neid oli 10 000 elaniku kohta 47,38, ning Saare maakonnas, kus neid on 10 000 elaniku kohta 23,96. Juta oli keskmiselt 68 aasta vanune (mediaanvanus oli 70).
Lätis oli 2021. aasta 30. juuni seisuga eesnimi Juta 627 inimesel.
Kaie

Kaie on naisenimi.
2018. aasta seisuga oli see Eestis populaarsuselt 165. naisenimi. 1. jaanuari 2018 seisuga oli Eestis eesnimi Kaie 1157 naisel.
Damonsville

Damonsville on linn Lõuna-Aafrika Vabariigis Loodeprovintsis Bojanala Platinumi ringkonnas Madibengi vallas.
Damonville asub Britsist mõne kilomeetri kaugusel idas.
Lõuna-Aafrika Vabariigi 2011. aasta rahvaloenduse andmetel oli Damonsville'i elanikest mustanahalisi aafriklasi 70,87%, värvilisi 24,84%, India või Aasia päritolu inimesi 0,43%, valgeid 0,08% ja teisi 3,75%. Tsvana keelt pidas emakeeleks 39,83% inimesi, afrikaani keelt 27,41%, tsonga keelt 6,25%, pedi keelt 4,79%, sotho keelt 4,76%, suulu keelt 3,85%, inglise keelt 2,92%, koosa keelt 1,91%, svaasi keelt 1,84% ja venda keelt 1,74%.
De Wildt

De Wildt on linn Lõuna-Aafrika Vabariigis Loodeprovints Bojanala Platinumi ringkonnas Madibengi vallas.
Lõuna-Aafrika Vabariigi 2011. aasta rahvaloenduse andmetel oli De Wildti elanikest mustanahalisi aafriklasi 98,25%, värvilisi 1,03%, India või Aasia päritolu inimesi 0,37%, valgeid 0,03% ja teisi 0,32%. Tsvana keelt pidas emakeeleks 54,61% inimesi, tsonga keelt 10,19%, pedi keelt 8,56%, venda keelt 3,18%, inglise keelt 2,78%, suulu keelt 2,75% ja ndebele keelt 2,43%.
Sarapiku (Kadrina kihelkond)

Sarapiku oli küla Virumaal, tänapäevase Vaiatu küla alal. 
Külas sündis 1903 eesti haridustegelane Aleksander Valsiner.
Kalmeistri

Kalmeistri oli küla Virumaal, tänapäevase Mustmätta küla alal.
Küla on esimest korda mainitud umbes 1900 Калмистре.
Vader (perekonnanimi)

Vader on perekonnanimi.
2019. aasta 1. jaanuari seisuga oli perekonnanimi Vader Eestis 15 mehel ja 18 naisel.
Nimi Vader on arvatavasti pärit Saksamaalt, see tuleneb saksakeelsest sõnast "vater", mis tähendab "isa".
Vahe (ansambel)

Vahe oli Eesti ansambel.
Ansambel asutati 1982.
Waldorfkool Läte

Waldorfkool Läte on üks kümnest Waldorfi pedagoogika koolist Eestis. Kool avati aastal 2008 Erakool Läte nime all, mis aastast 2016 on Waldorfkool Läte.
Kool asub Keilas aadressil Keskväljak 15. 2018/2019. õppeaastal õpib koolis 167 õpilast.
Waldorfkooli Läte sünni- ja ajalugu.
Waldorfkooli Läte asutamine sai alguse kahest lapsevanemast, kes otsisid sobivat kooli oma koolieelikust tütrele. Kuna Neile jäid silma Eestis olevad Waldorfi koolid, otsustasid Nad oma lapse panna just sinna kooli. Olemasolevate koolide asukoht osutus perele liiga kaugeks, seega otsustati luua uus Waldorfi kool oma kodukohta, Keilasse.
Aasta 2007 mais toimus esimene kohtumine Keila Kultuurikeskuses, kus tutvustati uue kooli loomise ideed. Sama aasta oktoobriks oli piisavalt huvilisi ja loodi Haridus- ja Kultuuriselts Läte.
2007. aasta oktoobris kirjutati alla asutamislepingule, võeti vastu põhikiri ja eesmärk avada Waldorfi pedagoogikale tuginev kool. 2008. aasta 1. septembril alustas Erakool Läte tegutsemist 12 esimese klassi lapsega Keila lasteaed Rukkilille koolitustiivas. Kooli esimene klassiõpetaja oli Epp Orgse, kes on 2019. aasta seisuga ka Waldorfkool Läte juhataja.
2017. aasta septembris sai Waldorfkool Läte tähtajatu tegevusloa.
Koolielu.
Waldorfkool Läte töötab Haridus- ja Teadusministeeriumi antud koolituslubade alusel, õppetöö põhineb Waldorfi koolide raamõppekaval ja lisaks oma kooli õppekaval, mis muudab kooli omanäoliseks.
Koolis on 9 põhikooliklassi, igas lennus 1 klass.
Õpilastele antakse numbrilise tunnistuse asemel kirjalik iseloomustus, ülevaade kooliaastal toimunust ja läbitud õppeainete temaatika.
a) lapse füüsilise, emotsionaalse, vaimse ja sotsiaalse arengu kirjelduse,
b) ülevaate õpilase õpihuvi ja ainetealaste saavutuste kohta,
c) üldinformatsiooni kooliaasta jooksul toimunust,
d) läbitud õppeainete temaatika.
Numbriline tunnistus antakse, kui õpilane lahkub enne põhikooli lõppu teise kooli ning järgmises koolis on vaja numbrilist tunnistust. Õpilaste teadmisi, oskusi ja vilumusi hinnatakse viiepallisüsteemis, kus
«5» väga hea
«4» hea
«3» rahuldav
«2» puudulik
«1» nõrk
8. klassis tuleb õpilastel sooritada aastatöö(loovtöö).
Koolis on 17 õpetajat, 1 abiõpetaja, büroojuhataja ja kooli juhataja.
Iga kuu lõpus toimub Kuupidu, kus iga klass esineb oma etteastega.
Paljud sündmused on seotud kalendripühadega.
Vastse-Kuuste Lihatööstus

AS Vastse-Kuuste Lihatööstus oli Eesti toiduainetööstusettevõte, mis tegutses Põlva maakonnas Vastse-Kuustes.
2009 ühinesid AS Wõro Kommerts, AS Vastse-Kuuste Lihatööstus ja AS Valga Lihatööstus ühiseks juriidiliseks isikuks, mille nimeks sai AS Atria Eesti.
Jan Błoński

Jan Błoński (15. jaanuar 1931 Varssavi – 10. veebruar 2009 Kraków) oli poola kirjandusteadlane, kirjanduskriitik, publitsist ja tõlkija.
Ta sündis aastal 1931 Varssavis. Ta on lõpetanud Krakówi ülikooli.
Ta oli Krakówi ülikooli professor. Ta on uurinud Stanisław Ignacy Witkiewiczi, Witold Gombrowiczi, Czesław Miłoszi, Sławomir Mrożeki ja teiste poola kirjanduse suurkujude loomingut.
Kamārce

Kamārce on küla ("mazciems") Lätis Ventspilsi piirkonna Tārgale valla keskosas. Kamārce jääb valla keskusest Tārgalest 3,1, piirkonna keskusest Ventspilsist 14,3 ja Riiast 185,1 kilomeetri kaugusele. Külas asub Kamārce bussipeatus.
Krievlauki

Krievlauki on küla ("ciems") Lätis Ventspilsi piirkonnas Tārgale valla keskosas. Krievlauki jääb valla keskusest Tārgalest 6, piirkonna keskusest Ventspilsist 5,2 ja Riiast 188,2 kilomeetri kaugusele.
Küla asub Ventspilsi idaservas Venta jõe paremal kalda, moodustades sisuliselt Ventspilsi eeslinna. Linnas asub samanimeline linnaosa.
Liepene

Liepene on küla ("ciems") Lätis Ventspilsi piirkonnas Tārgale valla põhjaosas. Liepene jääb valla keskusest Tārgalest 23,6, piirkonna keskusest Ventspilsist 19,6 ja Riiast 194,2 kilomeetri kaugusele. Külas asub Liepene bussipeatus.
Küla asub Läänemere kaldal. Looduskaitse all on 2 külas kasvavat mändi.
Aastal 2018 oli külas 27 elanikku, aastal 2025 oli elanikke 30.
Lodes

Lodes on küla ("mazciems") Lätis Ventspilsi piirkonna Tārgale valla lõunaosas. Lodes jääb valla keskusest Tārgalest 2,2, piirkonna keskusest Ventspilsist 12,5 ja Riiast 188,8 kilomeetri kaugusele. Looduskaitse all on pärn ümbermõõduga 3.51 m.
Dokupe

Dokupe on küla ("ciems") Lätis Ventspilsi piirkonna Tārgale valla kaguosas merepinnast 2 meetri kõrgusel. Dokupe jääb valla keskusest Tārgalest 3,8, piirkonna keskusest Ventspilsist 7,8 ja Riiast 190,8 kilomeetri kaugusele.
Küla asub Vecā Kamārce jõe kaldal.
Muižnieki

Muižnieki on küla ("mazciems") Lätis Ventspilsi piirkonnas Tārgale valla põhjaosas. Muižnieki jääb valla keskusest Tārgalest 24,3, piirkonna keskusest Ventspilsist 20,2 ja Riiast 194,8 kilomeetri kaugusele. Külas asub Muižnieki bussipeatus.
Gorbuuša

Gorbuuša ("Oncorhynchus gorbuscha") on lõhelaste sugukonda kuuluv anadroomne kala, kes elab ookeani- ja rannikuvetes.
Gorbuuša kasvab tavaliselt 40-56 cm pikkuseks, kuid maksimaalne pikkus võib ulatuda kuni 76 cm ja kaal 6,8 kg.
Esinemine looduses.
Gorbuuša looduslik levikuala ulatub Leena jõest Korea poolsaareni ning Californiast Mackenzie jõeni. Elab jõgedes, kus on mõõdukas kuni kiire vool.
Sigimine.
Kudemine toimub juunist hilisseptembrini kruusapõhjaga madalates vetes, kus vee voolukiirus on kuni 1,5 m/s. Isasel gorbuušal areneb küürus selg, suured hambad nii üla- kui ka alalõual ja konksud mõlema lõua otsas. 
Kudemisperioodil on emaskala ülesanne ehitada jõe ühte äärde pesa, kuhu kalamari kinnituda saaks. Üks emane suudab toota 1200–1800 marjatera. Täiskasvanud emaskala sureb 10–20 päeva pärast kudemist.
Koorunud vastsed liiguvad allavoolu ja püsivad rannikuäärsetel aladel mõni kuu enne merre minekut. Gorbuuša on merevees 18 kuud, pärast seda toimub kudemisränne sünnijärgsesse jõkke.
Toitumine.
Vastsed toituvad lestaliste ja vaegmoondega putukate vastsetest. Noorkala, kes on jõudnud merre, toitub peamiselt aerjalalistest. Kala kasvades muutub ka toitumine. Edaspidi hakkab ta sööma kirpvähilisi, vähilaadseid kui ka väiksemaid kalu.
Miks? Kuidas?

"Miks? Kuidas?" on aastail 1962–1974 Eesti Riikliku Kirjastuse väljaandel ilmunud populaarteaduslike raamatute sari.
Sarjas ilmus 17 raamatut, peamiselt tõlked vene keelest. Originaalis ilmusid Holger Puki "Koolikoti saladused" (1964) ja Heino Kiige "Metsiku taltsutamine" (1965).
Beckdorf

Beckdorf on vald Saksamaal Alam-Saksi liidumaal Stade kreisis. Valla pindala on 21,9 km². 31. detsembril 2017 elas seal 2679 inimest.
Beckdorf kuulus vürstlikku Bremeni peapiiskopkonda. 1648. aastal muudeti vürstlik peapiiskopkond Bremeni hertsogkonnaks, mida valitseti esmalt personaalunioonis Rootsi ja 1715. aastast Hannoveri krooniga. 1823. aastal hertsogkond kaotati ja selle territooriumist sai Stade regiooni osa.
Sügis (perekonnanimi)

Sügis on eesti perekonnanimi.
Perekonnanime Sügis (Süggis) on pandud Kooraste mõisavallas Kanepi kihelkonnas Võrumaal. Nimede eestistamisel määrati Sügis uueks perekonnanimeks isikutele, kelle perekonnanimi oli Ellern, Evert, Henning, Herbist, Herbst, Holland, Ivanov, Knut, Kork, Märtin, Palmeos, Sikk, Stranberg, Süsslich, Toomasson, Voldemar ja Voormann.
2018. aasta 1. jaanuari seisuga oli perekonnanimi Sügis Eestis 40 mehel ja 40 naisel. 2022. aasta 1. jaanuari seisuga oli perekonnanimi Sügis 42 mehel ja 40 naisel.
Vald (perekonnanimi)

Vald on eesti perekonnanimi.
Perekonnanime Vald (Wald) on pandud 12 mõisavallas Harju-, Lääne-, Tartu-, Viljandi-, Viru- ja Võrumaal. Wald võib saksa keeles tähendada metsa. Nimede eestistamisel määrati sellenimelistele isikutele uueks perekonnanimeks Raemets ja Valdma. 2018. aasta 1. jaanuari seisuga on perekonnanimi Vald Eestis 29 mehel ja 32 naisel.
Sauensiek

Sauensiek on vald Saksamaal Alam-Saksi liidumaal Stade kreisis. Valla pindala on 31,37 km². 31. detsembril 2017 elas seal 2468 inimest.
Stade kreisi kõrgeim tipp Litberg asub Sauensieki vallas. Selle kõrgus on 65 m üle merepinna ja see on määratud kaitsealaks.
Ajalugu.
Sauensiek kuulus ilmalikus mõttes 1180. aastal loodud vürstlikku Bremeni peapiiskopkonda. Kuid vaimulikus mõttes kuulus Sauensiek Verdeni piiskopkonda. 1648. aastal muudeti vürstlik peapiiskopkond Bremeni hertsogkonnaks, mida valitseti esmalt personaalunioonis Rootsi – mille katkestas Taani okupatsioon (1712–1715) – ja 1715. aastast Hannoveri krooniga. Hannoveri kuningriik liidendas hertsogkonna reaaluniooni ja hertsogkonna territooriumist sai 1823. aastal loodud Stade regiooni osa.
Ting (perekonnanimi)

Ting on eesti perekonnanimi.
Perekonnanime Ting on pandud neljas mõisavallas Saare-, Tartu- ja Võrumaal. Nimede eestistamisel määrati sellenimelistele isikutele uueks perekonnanimeks Mägioja, Orula, Pool ja Tahula. 2018. aasta 1. jaanuari seisuga on perekonnanimi Ting Eestis 5 mehel ja 11 naisel.
Olgo

Olgo on eesti perekonnanimi.
Perekonnanime Olgo on pandud Kivijärve mõisavallas Laiuse kihelkonnas Tartumaal. Nimede eestistamisel määrati Olgo-nimelistele isikutele uueks perekonnanimeks Olviste (1939. aastal Narvas). 2018. aasta 1. jaanuari seisuga on perekonnanimi Olgo Eestis 31 mehel ja 37 naisel.
Deinste

Deinste on vald Saksamaal Alam-Saksi liidumaal Stade kreisis. Valla pindala on 27,25 km². 31. detsembril 2017 elas seal 2015 inimest.
Deinste kuulus vürstlikku Bremeni peapiiskopkonda. 1648. aastal muudeti vürstlik peapiiskopkond Bremeni hertsogkonnaks, mida valitseti esmalt personaalunioonis Rootsi ja 1715. aastast Hannoveri krooniga. 1823. aastal hertsogkond kaotati ja selle territooriumist sai Stade regiooni osa.
Olviste

Olviste on eesti perekonnanimi.
Nimede eestistamisel määrati Olviste uueks perekonnanimeks isikutele, kelle perekonnanimi oli Olgo (1939. aastal Narvas). 2018. aasta 1. jaanuari seisuga on perekonnanimi Olviste Eestis 10 mehel ja 7 naisel.
Semidor

Semidor on eesti perekonnanimi.
Perekonnanime Semidor (Simidor) on pandud Rabivere mõisavallas Hageri kihelkonnas Harjumaal. Nimede eestistamisel määrati Semidori-nimelistele isikutele uueks perekonnanimeks Saadlo (Kohila vallas 1939. aastal). 2025. aasta 1. jaanuari seisuga on perekonnanimi Semidor Eestis 5 mehel ja 7 naisel.
Fredenbeck

Fredenbeck on vald Saksamaal Alam-Saksi liidumaal Stade kreisis. Valla pindala on 48,57 km². 31. detsembril 2017 elas seal 6018 inimest.
Fredenbeck kuulus vürstlikku Bremeni peapiiskopkonda. 1648. aastal muudeti vürstlik peapiiskopkond Bremeni hertsogkonnaks, mida valitseti esmalt personaalunioonis Rootsi ja 1715. aastast Hannoveri krooniga. 1823. aastal hertsogkond kaotati ja selle territooriumist sai Stade regiooni osa.
Kutenholz

Kutenholz on vald Saksamaal Alam-Saksi liidumaal Stade kreisis. Valla pindala on 68,17 km². 31. detsembril 2017 elas seal 4680 inimest.
Kutenholz kuulus vürstlikku Bremeni peapiiskopkonda. 1648. aastal muudeti vürstlik peapiiskopkond Bremeni hertsogkonnaks, mida valitseti esmalt personaalunioonis Rootsi ja 1715. aastast Hannoveri krooniga. 1823. aastal hertsogkond kaotati ja selle territooriumist sai Stade regiooni osa.
Aime Elbing

Aime Elbing (sünninimi Alvine Elbing, esinejanimega ka Alja Elbing; 15. märts (vkj) / 28. märts 1904 – 7. mai 1984 Tallinn) oli eesti tantsija ja tantsupedagoog.
Ta lõpetas 1924. aastal Tallinna Linna 2. Tütarlaste Gümnaasiumi. Tantsu ja balletti õppis Ella Hirschi muusikakoolis ja Jevgenia Litvinova balletistuudios.
Ta esines alates 1924. aastast tantsijana koos oma partneri Arthur Sommeriga Saksamaal, Madalmaades, Türgis, aga ka Beirutis, Damaskuses, Kairos, Aleksandrias jm. 
Ta oli alates 1960. aastatest Tallinnas Nõmme Pioneeride Maja tantsujuht.
Vannas (perekonnanimi)

Vannas on eesti perekonnanimi.
Perekonnanime Vannas (Wannas) on pandud Suuremõisa mõisavallas Pühalepa kihelkonnas Läänemaal ja Kiikla mõisavallas Jõhvi kihelkonnas Virumaal. 
2018. aasta 1. jaanuari seisuga oli perekonnanimi Vannas Eestis 21 mehel ja 16 naisel.
Uusküla (perekonnanimi)

Uusküla on perekonnanimi.
Ogsils

Ogsils on küla ("mazciems") Lätis Ventspilsi piirkonnas Tārgale valla lääneosas. Ogsils jääb valla keskusest Tārgalest 18,9, piirkonna keskusest Ventspilsist 21,7 ja Riiast 179,2 kilomeetri kaugusele. Seal asuvad Griži ja Ūdensvadsi bussipeatused.
Küla asub Aga jõe kaldal.
Oviši

Oviši (ka Ovīši. liivi keeles Pațīkmǭ, Patikmō või Patīkmō) on küla ("ciems") Lätis Ventspilsi piirkonnas Tārgale valla põhjaosas. Oviši jääb valla keskusest Tārgalest 33, piirkonna keskusest Ventspilsist 30 ja Riiast 200 kilomeetri kaugusele. Külas asub Oviši bussipeatus.
Oviši asub merepinnast 4 meetri kõrgusel Läänemere kaldal. Küla vana nimekuju on "Liseort" ("Lyseort", "Lusort"). Enne teist maailmasõda oli külas 51 majapidamist, tänapäeval on neid järele jäänud kümme. Aastal 1814 ehitati külla 34 meetri kõrgune Oviši tuletorn, mis on vanim majakas Lätis. Tuletornis tegutseb muuseum. Oviši tuletorn on muinsusmäleestisena riikliku kaitse all. Küla jääb osaliselt Ovīši hoiualale.
Eesti kultuurivaldkonna aasta peateemade loetelu

Eesti kultuurivaldkonna aasta peateema kinnitab kultuuriminister. 
Aastati on aasta peateemad olnud järgmised.
Oleksi Tšekal

Oleksi Tšekal (ukraina keeles Олексій Чекаль, vene keeles Олексий Чекаль ja Алексей Чекаль) on ukraina disainer, kalligraaf ja kunstiajaloolane.
Eluloolist.
Oleksi Tšekal sündis Ukrainas Harkivis. Kunstihariduse omandas Kiievi kunstikoolis, Harkovi riiklikus kunstikoolis ja Harkovi riiklikus disaini- ja kunstiakadeemias (ukraina keeles "Харківська державна академія дизайну і мистецтв", lühend "ХДАДМ"). Ta on töötanud kirjakunsti õppejõuna Harkovi riiklikus disaini- ja kunstiakadeemias, Briti kõrgemas kunstikoolis Venemaal (British higher school of art and design). Praegu on ta Firenze klassikaliste kunstide akadeemia (Florence Classical Arts Academy) külalisprofessor ning juhib oma kalligraafia- ja graafikastuudiot PanicDesign.
Tegevus kunstnikuna.
Oleksi Tšekali kalligraafiaalaseid isikunäitusi on korraldatud Firenzes, Palermos, Pratovecchios, Lublinis ja mujal Euroopas. Kunstniku erialaks on keerulised projektid, milles sulavad ühte disain, kalligraafia, religioon ja kunstiajaloolised teadmised. Näiteks kombineerib ta trükitehnoloogiat käsitsi kirjutatud tekstidega ja on loonud kalligraafilisi kompositsioone erinevates materjalides, sh kivis, metallis, valatud paberis ning monumentaal-seinamaalina.
Tegevus kunstiajaloolasena.
Kunstiajaloolasena huvitub ta Lähis-Ida ja Euroopa varasest kristlikust kunstist. Kirjakunstnikuna on ta osalenud kirikute sisekujunduse loomisel ja teinud kirjakunstnikuna seinatekste ning pühapiltide tekstimotiive. Ta on aastaid uurinud ajaloolisi šrifte, sealhulgas heebrea, süüria, araabia kirju ja traditsioonilist kalligraafiat. Ta huvitub ka 20. sajandi alguse Vene futuristlike kunstnike tegevusest ja tüpograafiaeksperimentidest. Nende põhjal on ta loonud uusi kalligraafilisi ja modernseid kirjatüüpe nii kirillitsa kui ka ladina tähestiku jaoks.
Tegevus seminaride ja töötubade juhendajana.
Kunstnik on juhatanud kalligraafia ja kirjakunsti seminare Ukrainas, Valgevenes, Kasahstanis, Venemaal, Itaalias, Poolas ja ka Eestis.
Dietmar von Aist

Dietmar von Aist (u 1115 – u 1171), ka Dietmar von Aste, oli 12. sajandil tegutsenud minnesinger, kes pärines parunisuguvõsast Austria hertsogkonnas.
Eluloolist.
Tema nimi esineb kirjalikes dokumentides alates aastast 1139 Salzburgis, Regensburgis ja Viinis. Perekonnanimi võib tulla Aisti jõe järgi Mühlvierteli piirkonnas, tänapäeva Ülem-Austrias, kus oli perekonna maavaldus.
Aistersheimi vesilinnus on mainitud 1159. aastal vabahärra Dietmar von Aistiga seoses, kes on Babenbergi soost valitseja Austria Heinrich II ministeriaal. Kas tegemist on luuletajaga või nimekaimuga, ses osas puudub täielik kindlus. Ditmarus de Agasta, kes kirjalike allikate järgi suri lastetult 1171. aasta paiku, on ilmselt sama inimene.
Looming.
Dietmar von Aistile on omistatud rida laule, aga vaid väheste puhul on autorsus tõendatav. Talle kindlalt omistatud värsside põhjal on ta "Minnesang"'i (kurtuaasse armastusluule tähenduses) varaseim viljeleja ja tema luule on vahelüli rahvaliku ning kurtuaasse laululoomingu vahel.
Ühena esimestest luuletajatest kasutas ta lauludes refrääni ja kirjutas "Tagelied"'id ("alba") rüütli ja daami dialoogina (nn "Wechsel"). Teemad on mehe-naise suhete vallast, nagu armastus, lahkuminek ja partnerlus. Osa laule on kirjutatud daami vaatepunktist ja teine osa mehe vaatepunktist. Sellega seoses tuleb märkida, et naise positsioon neis paistab küllalt tugevana – näiteks laulus "Ez stuont ein frouwe alleine" ütleb naine pistrikule, et on endale ise armsama valinud. "Minnesang"'i varaseim "Tagelied" "Slâfest du, friedel ziere?" on ka kindlalt Dietmarile omistatud.
Meloodiate üleskirjutusi pole Dietmar von Aistilt säilinud. Muusikateadlane Ursula Aarburg on väitnud, et "Tagelied" "Der winter wære mir ein zît" on kirjutatud Bernart de Ventadorni "Lõokese laulu" viisile.
Tõlked eesti keelde.
"Üks naine seisis üksinda" ("Ez stuont ein frouwe alleine"), tõlkinud Rein Sepp, on ilmunud "Keskaja ja vararenessansi kirjanduse antoloogias" (ERK, 1962).
Toto keel

Toto keel on Hiina-Tiibeti keelkonna Tiibeti-Birma keelte tiibeti harusse kuuluv keel, mida emakeelena räägivad totod India ja Bhutani piirialal. 2014. aastal loendati 1411 toto keele rääkijat.
Toto keeles on 6 vokaalfoneemi ja 19 konsonantfoneemi.
Toto keelt kirjutatakse bengali kirjas.
Arvsõnad.
Toto arvsõnad:
Platene

Platene on küla ("mazciems") Lätis Ventspilsi piirkonnas Tārgale valla keskosas. Platene jääb valla keskusest Tārgalest 13,4, piirkonna keskusest Ventspilsist 9,3 ja Riiast 180,8 kilomeetri kaugusele.
Küla asub maantee A10 ääres Platene jõe kaldal. Sinna jääb Platene bussipeatus.
Pūrkalni

Pūrkalni (ka Purkalni) on küla ("mazciems") Lätis Ventspilsi piirkonnas Tārgale valla keskosas. Pūrkalni jääb valla keskusest Tārgalest 11,1, piirkonna keskusest Ventspilsist 7 ja Riiast 183,4 kilomeetri kaugusele.
Küla asub maantee A10 ääres. Seal asub Mauri bussipeatus.
Dan Gosling

Daniel Gosling (sündinud 1. veebruaril 1990 Brixhamis) on Inglismaa jalgpallur, kes mängib Inglismaa esiliiga klubis Watford. Ta võib mängida nii keskpoolkaitsja, parempoolkaitsja kui ka paremkaitsjana.
Ta alustas klubikarjääri Plymouth Argyle'is, mille noorteakadeemiaga liitus ta 2003. aastal. Hooajal 2006–07 debüteeris ta klubi põhimeeskonnas Inglismaa esiliigas.
Aastatel 2008–2010 mängis ta Evertonis ja 2010–2013 Newcastle Unitedis. Hooaja 2013–2014 mängis ta laenulepinguga Inglismaa esiliigas Blackpoolis.
2014. aasta mais liitus Gosling AFC Bournemouthiga, kellega võideti hooajal 2014–15 Inglismaa esiliiga ja tõusti Premier League'i.
Ulguränd

Ulguränd on Eesti "metal"'i ansambel, mis loodi 2011. aasta algul Tartus. Bänd segab omavahel vana kooli "heavy metal"'it ja "black metal"'it, nimetades oma stiili "ragnarokenrolliks". Ansambli lood keskenduvad Eesti ja naabermaade varasema ajaloo, eriti viikingiaja sündmustele ja folkloorile.
2016. aastal osales Ulguränd ansambel Loitsu tribuutalbumil "Trench Art - A Tribute To Loits (Flak'n'Roll Records), esitades "cover"'i loost "Roim Repelis". 2019. aasta juulis avaldas bänd omanimelise EP, mis sisaldas viit lugu. 2020. aasta juunis ilmus koostöös Eesti Rahva Muuseumiga video lühiloole "Rännak". 2020. aasta detsembris andis plaadifirma Warhorn Records välja Tartu "metal"-ansamblite ühisalbumi "Tarbathian Fortress", mis sisaldab Ulgurännu lugu "Lõõm". Ulguränd on olnud aktiivne kontsertide andja; lisaks Eestile on esinetud ka Lätis ja Leedus.
Ulguränd kuulub mitmeid Tartu "black metal"'i kollektiive ühendavasse loomingulisse rühmitusse Pergerus, bändi liikmed on tegevad mitmes teiseski Tartu "metal"'i bändis, nagu Langenu, Swarn, Form, Tapper jt.
Harlow Shapley

Harlow Shapley (2. november 1885 Nashville, Missouri osariik – 20. oktoober 1972 Boulder, Colorado) oli ameerika astronoom, Rahvusliku Teaduste Akadeemia liige.
Shapley lõpetas 1911. aastal Missouri Ülikooli ja sai 1913. aastal Princetoni Ülikoolist doktorikraadi astronoomias (väitekirja juhendaja Henry Norris Russell). 
Ta oli esimene, kes rakendas tähtede kauguse määramiseks tsefeiidide fotomeetriat. Ta kasutas selleks meetodit, mis tugines Henrietta Swan Leavitti 1908. aastal avastatud seosele tsefeiidide heleduse ja pulsatsiooni sageduse vahel.
Shapley oli aastatel 1921–1952 Harvardi observatooriumi direktor, ühtlasi 1939–1944 Ameerika Kunstide ja Teaduste Akadeemia president. 1952. aastal sai ta Harvardi Ülikooli astronoomiaprofessoriks. 1956. aastal ta emeriteerus.
Termini "metagalaxy" kasutusele võtmine.
Shapley, uurides Linnutee naabergalaktikaid, eriti Magalhãesi pilvi (suurt ja väikest), tuli järeldusele, et galaktikad koonduvad enamasti galaktikaparvedeks. Selliste parvede tähistamiseks võttis ta kasutusele termini "metagalaxy" ('metagalaktika').
Sageli märgitakse, et Shapley võttis selle termini kasutusele 1950. aastate teisel poolel (näiteks Kanada Kuningliku Astronoomiaseltsi kodulehel), kuid tegelikult on Shapley seda mõistet pruukinud ka oluliselt varem: näiteks 1934. aastal ilmus teadusajakirjas Monthly Notices of the Royal Astronomical Society artikkel "On some structural features of the metagalaxy" ja 1944. aastal ajakirjas American Scientist artikkel "Trends in the metagalaxy".
1958. aastal võttis prantsuse astronoom Gérard de Vaucouleurs galaktikate kontsentratsiooni tähistamiseks kasutusele termini "Local Supercluster" (Kohalik Superparv). Ajapikku just de Vaucouleursi "Local Supercluster" ja hiljem "Virgo Supercluster" (Virgo superparv) kinnistusid terminitena astronoomias. Termin "metagalaxy" leidis aga kasutust venekeelses ("Метагалактика") ja viimase mõjutusel ka eestikeelses astronoomiakirjanduses (metagalaktika). 
Shapley peateos.
Shapley võtab oma "magnum opus"'es "The Inner Metagalaxy" (1957) kokku koos kolleegidega Harvardi observatooriumist viimase veerandsaja aasta jooksul tehtud uurimistöö Universumi lähipiirkonna suureskaalalise struktuuri uurimisel.
Gustav Naani sõnul on Shapley selles raamatus mõiste "metagalaktika" kohta öelnud, et see "on praktiliselt identne … kogu materiaalse universumi mõistega".
Shapley superparv.
Vaadeldavas universumis kõige massiivsem galaktikate superparv, mis asub Laniakea superparve naabruses, nimetati Shapley järgi Shapley superparveks.
Pühajärv (ooper)

"Pühajärv" on Gustav Ernesaksa ooper kolmes vaatuses ja seitsmes pildis Juhan Sütiste libretole. 
See oli helilooja esimene ooper, kus pearõhk oli kooridel. Sai keskpärase publikumenu osaliseks. Teatrikriitikud heitsid ette nõrka faabulat ja vähest dramaatilist pinget, kuid kiitsid meloodilise muusika eest.
Esiettekanne toimus 19. juulil 1946 Tallinnas kino Gloria Palace ruumides teatri Estonia trupi esituses. Esietendusel laulsid Karl Ots (Vilhelm), Linda Sellistemägi (Reet), Tiit Kuusik (Peep), Vootele Veikat (Sepp), Meta Kodanipork (Maidu), Benno Hansen (kirikhärra) ja Georg Ots (Kolja). Dirigent Kirill Raudsepp. Esitati 1947. aastal Vanemuises ja 1949. aastal Estonias. Seejärel on vajunud unustusse.
Peamised osad: parun Vilhelm (tenor), Reet (sopran), Peep (bariton), Sepp (bariton), Maidu (sopran), Rehepapp (bass), Carl Magnus (bass), porutšik Kolja (bariton). 
Tegevus toimub 1841. aastal Pühajärve mõisas, selle ümbruses ja kindral­kuberneri lossis Riias ning käsitleb talupoegade ülestõusu ning eestlaste ja mõisnike teravaid vastuolulisi suhteid. Talurahvas otsustab läkitada saadikud Riiga tsaari kuberneri juurde, et nõuda oma olukorra parandamist. Riiga on enne talupoegi jõudnud Pühajärve parun Villem. Tema õhutusel talupojad vangistatakse. Kodus oodatakse saadikuid. Neil on õnnestunud Riias vahi alt põgeneda ning nad saabuvad Pühajärvele. Otsustatakse hakata jõuga vastu. Parun kutsub kohale sõjaväe ning reetmise tagajärjel surutakse talupoegade ülestõus maha. Järele jääb lootus. Ooper lõpeb tõotusega: "Kord aeg saab täis!"
Vandyksdrif

Vandyksdrif on asula Lõuna-Aafrika Vabariigis Mpumalanga provintsis Nkangala ringkonnas Emalahleni vallas.
Lõuna-Aafrika Vabariigi 2011. aasta rahvaloenduse andmetel oli Vandyksdrifi elanikest mustanahalisi aafriklasi 99,33% ja India või Aasia päritolu inimesi 0,67%. Sotho keelt pidas emakeeleks 27,13% inimesi, koosa keelt 25,10%, suulu keelt 17,54%, pedi keelt 9,31%, svaasi keelt 7,02%, tsonga keelt 3,78%, ndebele keelt 2,83% ja inglise keelt 2,43%.
Ülle Kell

Ülle Kell (sündinud 29. augustil 1965 Tallinnas) on eesti loomaarst ja vibulaskja.
Ta on lõpetanud 1983. aastal Tallinna 4. Keskkooli, 1989. aastal Eesti Põllumajanduse Akadeemia (õppis veterinaariateaduskonnas) ning 2013. aastal Tallinna Tervishoiu Kõrgkooli optometristina. 
Töötanud 1992. aastast Tiina Toometi Kliinikus loomaarstina.
Sportlasena.
Hakkas vibusporti (pikkvibu) harrastama 2011. aastal Katrin Virula juhendamisel. Tuli aastatel 2014–2018 üksikvõistluses 9 korda (sh 4 korda maastikuvibulaskmises) Eesti meistriks. Alates 2012. aastast kuulub Eesti koondisse. 
Saanud aastatel 2013–2018 mitme vibulaskeorganisatsiooni ja mitmel distantsil maailma- ja Euroopa meistrivõistlustel medaleid. 
2014. aastast on ta treener Tallinna Vibukoolis.
Tegevus poliitikas.
Kell kuulub alates 2022. aastast erakonda Parempoolsed. Ta kandideeris 2023. aasta valimistel Riigikokku, kogus valimisringkonnas nr 1 (Haabersti, Põhja-Tallinn ja Kristiine) 59 häält ning ei osutunud valituks.
Sundra

Sundra on asula Lõuna-Aafrika Vabariigis Mpumalanga provintsis Nkangala ringkonnas Victor Khanye vallas.
Lõuna-Aafrika Vabariigi 2011. aasta rahvaloenduse andmetel oli Sundra elanikest valgeid 67,98%, mustanahalisi aafriklasi 27,95%, värvilisi 2,48%, India või Aasia päritolu inimesi 0,99% ja teisi 0,57%. Afrikaani keelt pidas emakeeleks 62,55% inimesi, suulu keelt 11,30%, inglise keelt 8,34%, ndebele keelt 3,77%, pedi keelt 2,19% ja tsonga keelt 2,16%.
Joel Ward

Joel Edward Philip Ward (sündinud 29. oktoobril 1989 Emsworthis) on Inglismaa jalgpallur, kes mängib kaitsjana Premier League'i klubis Crystal Palace. Tema on tavaliselt paremkaitsja, kuid võib mängida ka keskkaitsja või kaitsva poolkaitsjana.
Ta alustas klubikarjääri Portsmouthis, millega liitus 2006. aastal. Hooajal 2008–09 mängis ta laenul Inglismaa tugevuselt kolmanda liiga klubis Bournemouth. Järgmisel hooajal tegi ta Portsmouthi meeskonnas debüüdi Inglismaa kõrgliigas.
2012. aasta mais liitus ta 400 000 naelsterlingi eest esiliigas mängiva Crystal Palace'iga. Hooajal 2012–13 kindlustati taas pääs kõrgliigasse. 14. märtsil 2015 lõi ta mängus Queens Park Rangersi vastu oma esimese värava Inglismaa kõrgliigas. Sama aasta aprillis sõlmis ta Crystal Palace'iga uue kolme ja poole aasta pikkuse lepingu.
Ward on enim mänge Premier League'is pidanud Crystal Palace'i mängija. 2018. aasta juulis pikendas ta Crystal Palace'iga lepingut 2021. aastani.
Tulp (perekonnanimi)

Tulp on perekonnanimi.
Andrew Robertson

Andrew Robertson (sündinud 11. märtsil 1994 Glasgow's) on Šotimaa jalgpallur, kes mängib vasakkaitsjana Premier League'i klubis Liverpool ja Šotimaa jalgpallikoondises.
Ta alustas klubikarjääri kodumaal Queen's Parkis, millega liitus 2009. aastal. Hooajal 2012–13 mängis ta klubiga Šotimaa tugevuselt neljandas liigas. 2013. aasta juunis liitus ta Šotimaa kõrgliiga klubiga Dundee United. Hooajal 2013–14 valiti ta Šotimaa liiga hooaja sümboolsesse koosseisu ja liiga parimaks noormängijaks.
2014. aasta juulis liitus ta 2,85 miljoni naelsterlingi eest Inglismaa kõrgliiga klubiga Hull City. Ta mängis klubis kolm hooaega, millest kaks kõrgliigas.
2017. aasta juulis sõlmis ta pikaajalise lepingu Liverpooliga. 2019. aasta jaanuaris sõlmis ta klubiga uue lepingu, mis peaks kehtima 2024. aastani. Hooajal 2018–2019 valiti ta Premier League'i hooaja sümboolsesse koosseisu. Lisaks võitis ta 2018–19 Liverpooliga Meistrite Liiga.
Debüüdi Šotimaa jalgpallikoondises tegi Robertson 5. märtsil 2014 sõprusmängus Poola vastu. Koondisekarjääri esimese värava lõi ta sama aasta 18. novembril sõprusmängus Inglismaa vastu. 2018. aasta septembris määras peatreener Alex McLeish ta koondise kapteniks.